L'entrada de vehicles va baixar aquest dissabte gairebé un 30% respecte del primer dissabte de maig de l'any passat. Per la frontera del riu Runer van entrar-hi ahir 9.500 vehicles mentre que un any enrere van fer-ho 12.500.

Mobilitat considera que la xifra és bona però que cal tenir en compte que se celebraven esdeveniments esportius com el 3 Nacions de trial o el Vila d'Andorra la Vella de judo. Precisament en aquesta competició 100 participants francesos van anul·lar la inscripció.

L'any passat el primer diumenge de maig van entrar pel Pas de la Casa 5.600 cotxes. Es fa difícil, però, quantificar la xifra de vehicles francesos que entren per la frontera amb Espanya.

Una de les hipòtesis pel que fa al perfil de l'usuari francès d'aquests dies, seria el d'un conductor despistat que desconeix el tancament de la RN-22.

Al centre comercial Punt de Trobada no han notat un creixement massiu de clients francesos. No ho atribueixen al tall de carretera perquè en dies de vacances a França apunten que sempre creix l’afluència de visitants gals.

Pel que fa a les línies d’Andbus, que cobreixen el recorregut entre Andorra i Tolosa, el descens de viatgers ha estat important. Encara és aviat per comparar-ho amb el maig de l’any passat, però d’entrada, podria ser d’un 50% menys. De moment la companyia manté els preus, tot i que el trajecte és d’una hora més des del centre d’Andorra i de dues hores més des del Pas de la Casa fins a Tolosa. Els costos que els suposa mantenir preus són importants, però de moment els estan assumint.

Des d’Andbus assenyalen, però, que no saben fins quan els podran aguantar. Estant pendents de com evoluciona el tall a la carretera RN-22 francesa per prendre decisions.

Informa: Sílvia Mestre-Laura Massegú